贈慎東美伯筠
作者：王令
朝代：宋

paragraphs: 世網掛士如蛛絲，大不及取小綴之。
宜乎倜儻不低斂，醉脚倒踏青雲歸。
前日才能始誰播，一口驚張萬誇和。
雷公訴帝喘似吹，盛恐聲名塞天破。
文章喜以怪自娛，不肯裁縮要有餘。
多爲峭句不姿媚，天骨老硬無皮膚。
人傳書槧莫對當，破卵驚出鸞鳳翔。
間或老筆不肯屈，鐵索縳急蛟龍僵。
少年倚氣狂不覊，虎脇插翼赤日飛。
欲將獨立跨萬世，笑誚李白爲痴兒。
四天無壁財可家，醉膽憤痒遣酒拏。
欲偷北斗酌竭海，力拔太華鏖鯨牙。
世儒口軟聲如蠅，好於壯士爲忌憎。
我獨久仰願得見，浩歌不敢兒女聲。